Na temelju članka 66. stavka 1. Zakona o gospodarenju otpadom („Narodne novine“ broj 84/21) i članka 22. Statuta Grada Raba („Službene novine Primorsko-goranske županije“ broj 4/21), Gradsko vijeće Grada Raba, na sjednici održanoj 21. srpnja 2022. godine, donijelo je:

**ODLUKU**

**o izmjenama Odluke o načinu pružanja javne usluge sakupljanja komunalnog otpada** **na području Grada Raba**

Članak 1.

U Odluci o načinu pružanja javne usluge sakupljanja komunalnog otpada na području Grada Raba („Službene novine Primorsko-goranske županije“ broj 2/22) članak 24. mijenja se i glasi:

(1) Ugovorna kazna je iznos određen ovom Odlukom koji je Korisnik javne usluge dužan platiti u slučaju kad je postupio protivno Ugovoru.

(2) Iznos ugovorne kazne mora biti razmjeran troškovima uklanjanja posljedica takvog postupanja, a ne smije biti veći od iznosa godišnje cijene obavezne minimalne javne usluge za kategoriju Korisnika javne usluge kojoj isti pripada.

(3) Smatra se da je Korisnik javne usluge postupio protivno Ugovoru u ovim slučajevima te se ugovorne kazne za svaki navedeni slučaj određuje kako slijedi:

1. ako ne vrši predaju mješanog komunalnog otpada Davatelju javne usluge, a na temelju podataka očitanja mjernih uređaja za potrošnju električne energije, plina, pitke vode ili na drugi način se utvrdi da koristi nekretninu: **500,00 kn**,
2. ako Korisnik javne usluge odbije zadužiti spremnik za miješani komunalni otpad: **godišnja MJU**,
3. ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad: **300,00 kn**,
4. ako odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu: **500,00 kn**,
5. ako odlaže životinjske lešine ili njhove dijelove u spremnike za mješani komunalni otpad, biorazgradivi komunalni otpad ili korisni otpad: **godišnja MJU**,
6. ako postupa s otpadom na obračunskom mjestu Korisnika javne usluge na način koji dovodi u opasnost ljudsko zdravlje i dovodi do rasipanja otpada oko spremnika i uzrokuje pojavu neugode drugoj osobi zbog mirisa otpada: **godišnja MJU**,
7. ako ne omogući Davatelju javne usluge pristup spremniku na mjestu primopredaje otpada kad to mjesto nije na javnoj površini: **200,00 kn**,
8. ako Korisnik javne usluge koji nije kućanstvo odlaže proizvodni otpad u spremnike za miješani komunalni otpad: **godišnja MJU**,
9. ako se uz spremnik nalazi rasuti otpad, otpad odložen u vrećice koje nisu od Davatelja javne usluge ili su odložene druge vrste otpada bez prethodne najave Davatelju javne usluge: **500,00 kn**,
10. ako se poklopac spremnika ne može zatvoriti zbog viška odloženog miješanog komunalnog otpada: **50,00 kn**,
11. ako sabija otpad u spremnik ili otpadomjer na način da se spremnik ili otpadomjer ne mogu gravitacijski isprazniti: **200,00 kn**,
12. ako je Korisnik javne usluge oštetio spremnik ili ga nema, a dodijeljen mu je: **200,00 kn**,
13. ako je sa spremnika uklonjen/oštećen sustav za očitanje i digitalnu evidenciju preuzimanja spremnika: **godišnja MJU**,
14. ako u vrećicama/spremnicama za reciklabilni otpad nije razvrstan otpad sukladno oznaci na spremniku/vrećici: **200,00 kn**,
15. ako Korisnik javne usluge u vrećice/spremnike za reciklabilni otpad odlaže miješani komunalni otpad: **200,00 kn**,
16. ako odloži glomazni otpad na javnu površinu bez prethodnog dogovora s Davateljem javne usluge: **godišnja MJU**,
17. ako u spremnik za glomazni otpad odloži otpad koji prema Naputku o glomaznom otpadu ne spada u glomazni otpad: **200,00 kn**,
18. ako se utvrdi da se Korisnik javne usluge očitovao kao Korisnik kućanstvo, a utvrdi se da obavlja djelatnost ili je započeo obavljati djelatnost te o tome nije obavijestio Davatelja javne usluge: **godišnja MJU za kategoriju koji nije kućanstvo**,
19. ako se dokaže da se koristi nekretnina za koju se Korisnik javne usluge izjasnio da se trajno ne koristi i s iste odjavio korištenje javne usluge: **godišnja MJU**,
20. kada u Izjavi o korištenju javne usluge ili zahtjevu za izmjenom Izjave unese lažne podatke: **godišnja MJU**.

Članak 2.

Članak 29. mijenja se i glasi:

1. Kriteriji za umanjenje cijene minimalne javne usluge za korisnike određuju se tako da potiču odvojenu predaju biootpada, reciklabilnog komunalnog otpada, glomaznog otpada i opasnog komunalnog otpada od miješanog komunalnog otpada te da, kad je to primjenjivo, kompostira biootpad.

(2) Cijena obvezne minimalne javne usluge u obračunskom razdoblju može se umanjiti primjenom jednog od slijedećih kriterija:

- korisnici iz kategorije nekućanstva, iznajmljivači koji kao fizičke osobe pružaju ugostiteljske usluge u domaćinstvu u skladu sa Zakonom kojim se uređuje ugostiteljska djelatnost uz uvjet odvojene predaje otpada sukladno Zakonu, Odluci i dosadašnjim dokumentiranim evidencijama Davatelja javne usluge (evidencija o preuzetom komunalnom otpadu i slično).

- korisnicima iz kategorije nekućanstva umanjuje se Cijena obvezne minimalne javne usluge uz uvjet odvajanja otpada sukladno Zakonu i Odluci ako u periodu pune zaposlenosti, generiraju manje količine otpada odnosno  prema primjerenom volumenu spremnika određenom u odnosu na kapacitete korisnika sukladno dosadašnjim dokumentiranim evidencijama davatelja javne usluge (evidencija o preuzetom komunalnom otpadu i slično). Primjereni volumen spremnika korisnika određuje se sukladno veličini, kapacitetu i koeficijentu djelatnosti.

(3) Iznosi umanjenja Cijene obvezne minimalne javne usluge primjenom kriterija iz stavka 2. ovog članka određuju se Cjenikom javne usluge, kojeg donosi Davatelj javne usluge.

Članak 3.

Ova Odluka stupa na snagu osmog dana od dana objave u „Službenim novinama Primorsko-goranske županije“.

KLASA: 024-04/22-01/04

URBROJ: 2170-13-02-01/02-22-9

Rab, 21. srpnja 2022.

**GRADSKO VIJEĆE GRADA RABA**

**Predsjednik**

**Željko Dumičić**